  Виталий Пронин «Удмурт дунне» газетысь Зинаида Рябининалэсь «Мае ватэ кионмульы» статьязэ лыдӟи. Та ужзэ автор кутскем  Т. Борисовлэн бӧлякезлэн Иван  Борисовлэн гожтэтэныз. Иван Николаевич сюлмыз вӧсь луыса вера, удмурт калык, пе, ноку но тодаз уз вайы 1930-тӥ аръёсы курадӟемъёслэсь нимъёссэс, соослы памятник но уз пуктэ. Мынам Иван Николаевичлы  гожтэме потӥз.Гажано Иван Николаевич!Мон тодӥ, Тӥ Трофим Борисовлэн Коля агаезлэн пиез шуыса. Гожтэтты пумысен трос малпаськи. Шумпотыса ивортӥсько: Трокай агайлы 2006-тӥ арын Алнашын памятник усьтӥзы. Кыӵе со йӧно сылэ! Скульпторъёс В. Овчинников но Г. Кутлыбаев зол тыршиллям. Трофим Борисов кизэ сюлэм бордаз карем - вань удмурт калыкез котыраз огазе люкамез потэ кадь. Быдэс мугорыныз возьматэ, со нокыӵе тӧлперилэсь но, сильтӧллэсь но уг кышка. Синъёсыз кыдёке учко, ваньзэ адӟо кадь соос. Ымнырыз сайкыт, отын ӟечезлы оскон пыӵамын. Памятник сылэ Алнаш шорын. Тӥляд сузэреныды Чернова Катя апаен вераськыса, тодӥ: Трофим Борисовез ватэм интыысь сюй Тӥ лэзиллямды. Катя апай сое дораз 13 ар пала возем. Памятникез усьтыку, со сюез татчы пазязы. Озьы Трокай агай выльысь берытскиз Алнаш музъем вылэ.Иван Николаевич, мыным удалтӥз вуылыны Трофим Борисовлы сӥзем Ижысь памятник доры но. Шумпотыса ивортӥсько, Ижевскын но со сыџе ик чебер, ӝужыт, гранитлэсь. Таиз памятник усьтэмын 2012-тӥ арын.Гажано Иван Николаевич, Трофим Борисов сярысь мон туэ эшшо но трос тодӥ, 1-тӥ толсуре Удмурт кун университетэ Трокай агайлы сӥзем конференцие лыктыса. Татын дано но йӧно адямиосын тодматски. Туж но туж кельшиз Трокай Борисовлэн ӵыжы-выжыезлэн Раиса Ильинична Корепановалэн вераськемез. Со милемлы возьматӥз Т. Борисовлы школаын кузьмам книгаез, кудӥзлы 130 ар ини, лыдӟиз Трокай агайлэсь Коля агаезлы, Тӥляд атайдылы, лэзем гожтэтсэ. Кыӵе визьмо, кышкасьтэм вылэм со.Сак кылзӥмы тодосчилэсь Алексей Загребинлэсь вераськемзэ. Сомында выльзэ тодӥмы дано удмурт адямиос И. Наговицын но Т. Борисов, шаермылэн историез, удмурт автономилэн кылдэмез сярысь.Гажано Иван Николаевич, эн сюлмаське: Трофим Борисовлэн нимыз улоз удмурт калык пӧлын. Мон но тросгес тодыны тыршо со сярысь. Трокай агайлэсь ужъёссэ лыдӟо, эшъёсылы верало.Гажаса Алнаш ёросысь Азамат  школаысь9-тӥ классын дышетскисьАнюта Васильева.  